CELEX: 32017R0215
Language: mt
Date: 2016-11-30 00:00:00
Title: Regolament Delegat tal-Kummissjoni (UE) 2017/215 tat-30 ta' Novembru 2016 li jemenda r-Regolament (UE) Nru 98/2013 tal-Parlament Ewropew u tal-Kunsill, fir-rigward taż-żieda tan-nitrat tal-manjeżju eżaidrat mal-lista ta' prekursuri tal-isplussivi fl-Anness II (Test b'rilevanza għaż-ŻEE. )

9.2.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 34/3
            
         REGOLAMENT DELEGAT TAL-KUMMISSJONI (UE) 2017/215
   tat-30 ta' Novembru 2016
   li jemenda r-Regolament (UE) Nru 98/2013 tal-Parlament Ewropew u tal-Kunsill, fir-rigward taż-żieda tan-nitrat tal-manjeżju eżaidrat mal-lista ta' prekursuri tal-isplussivi fl-Anness II
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 98/2013 tal-Parlament Ewropew u tal-Kunsill tal-15 ta' Jannar 2013 dwar it-tqegħid fis-suq u l-użu ta' prekursuri tal-isplussivi (1), u b'mod partikolari l-Artikolu 12 tiegħu,
   Billi:
   
               (1)
            
            
               L-Anness II tar-Regolament (UE) Nru 98/2013 jelenka prekursuri tal-isplussivi li huma soġġetti għal regoli armonizzati li jikkonċernaw id-disponibbiltà tagħhom għall-pubbliku ġenerali u li jiżguraw ir-rappurtar xieraq ta' tranżazzjonijiet suspettużi, għajbien u serq fil-katina tal-provvista.
            
         
               (2)
            
            
               Is-sustanza elenkati fl-Anness II huma disponibbli għall-membri tal-pubbliku ġenerali iżda huma soġġetti għall-obbligu ta' rappurtar li jkopri kemm l-utenti professjonali fil-katina tal-provvista kif ukoll il-membri tal-pubbliku ġenerali.
            
         
               (3)
            
            
               L-Anness II diġà jkopri għadd ta' mluħ tan-nitrati, minħabba li dawn jistgħu jintużaw bħala prekursuri tal-isplussivi. In-nitrat tal-manjeżju, li huwa fornut fil-forma eżaidrata tiegħu, huwa sustanza bi proprjetajiet simili iżda għadu mhuwiex kopert.
            
         
               (4)
            
            
               In-nitrat tal-manjeżju eżaidrat bħalissa huwa alternattiva nonkontrollata għall-imluħ tan-nitrati elenkati fl-Anness II. Barra minn hekk, fi snin riċenti kien hemm rapporti dwar l-użu ħażin tiegħu bħala prekursur tal-isplussivi barra mill-Unjoni.
            
         
               (5)
            
            
               L-iżviluppi fl-użu anormali tan-nitrat tal-manjeżju eżaidrat bħalissa ma jiġġustifikawx li l-aċċess mill-membri tal-pubbliku jiġi ristrett, minħabba l-livell tat-theddida jew il-volum tal-kummerċ assoċjati ma' din is-sustanza.
            
         
               (6)
            
            
               Il-kontroll miżjud huwa meħtieġ biex jippermetti lill-awtoritajiet nazzjonali jipprevjenu u jidentifikaw l-użu illeċitu possibbli ta' din is-sustanza bħala prekursur tal-isplussivi, u dan jista' jinkiseb permezz tal-mekkaniżmu ta' rappurtar stabbilit skont ir-Regolament (UE) Nru 98/2013.
            
         
               (7)
            
            
               Fid-dawl tar-riskju maħluq mid-disponibbiltà tan-nitrat tal-manjeżju eżaidrat, u meta wieħed iqis li l-impożizzjoni tal-obbligu ta' rapportar fuqu mhuwa se jkollu l-ebda impatt sinifikanti fuq l-atturi ekonomiċi jew il-konsumaturi, huwa ġustifikat kif ukoll proporzjonali li din is-sustanza tiżdied mal-Anness II tar-Regolament (UE) Nru 98/2013,
            
         ADOTTAT DAN IR-REGOLAMENT:
   Artikolu 1
   it-tabella fl-Anness II tar-Regolament (UE) Nru 98/2013, tiżdied is-sustanza li ġejja:
   
      
                  “Nitrat tal-manjeżju eżaidrat (CAS RN 13446-18-9)
               
               
                  2834 29 80 
               
               
                  3824 90 96 ”
               
            
   Artikolu 2
   Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-30 ta' Novembru 2016.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 39, 9.2.2013, p. 1.